În foarte scurt timp Guvernul va promova o legislație pentru alegerea primarilor în două tururi, a declarat, miercuri, președintele Klaus Iohannis. Întrebat dacă este vorba despre o ordonanță de urgență, șeful statului a spus că Guvernul este cel care va face publică varianta la care va recurge.

"În foarte scurt timp Guvernul va promova o legislație pentru alegerea primarilor în două tururi", a afirmat Iohannis.





Întrebat dacă s-a discutat despre adoptarea unei ordonanțe de urgență a Cabinetului Orban pentru alegerea primarilor în două tururi, Iohannis a răspuns: "Veți primi de la guvern variantele pe care le va promova".











În acest moment, la Guvern se lucrează încă la planul de impunere a alegerii primarilor în două tururi, în calcul fiind luată chiar adoptarea unei ordonanțe de urgență, potrivit unor surse politice. Până acum scenariile erau fie adoptarea în parlament a legii, fie prin asumarea răspunderii guvernului.